༄༅། །བར་སྡིངས་རྫོང་ཆུང་དཔོན་སློབ་བྱམས་པར་གནང་བའི་སྤྱི་འགྲོ་བཞུགས་སོ།། ཤྲཱི་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོའི་ཡི་གེ སྣང་སྲིད་ཀྱི་ལྷ་འདྲེ་མི་གསུམ་དང་། ཁྱད་པར་ཁྲི་ཚང་བསེ་གྲུབ་ཀྱི་མི་ནོར་ཕྱུགས་གསུམ་ལ་གནོད་ཅིང་ལན་ཆགས་པའི་གདོན་བགེགས་མཐའ་དག་ལ་སྤྲིང་བ། འདི་པ་འཁོར་བཅས་གདན་ས་ཆེན་པོ་དཔལ་ལྡན་ས་སྐྱར་སྐྱབས་སུ་སོང་ཞིང་། དགེ་རྒྱུན་སྦྱིན་བདག་གི་གྲས་སུ་གནས་པ་ཡིན་པས། ཁྱེད་འགལ་བྱེད་ཚང་མས་དེང་ཕྱིན་ཆད་མི་ནོར་ཕྱུགས་བཅས་ལ་གནོད་འགལ་ལོགས་པར་འགྲོ་བ་སྤུ་ཙམ་མ་བྱེད་པར་བདེ་བར་གནས་ཆུག དེ་ལྟར་བགྱིས་པའི་དགེ་བ་ཁྱེད་རང་གནོད་བྱེད་རྣམས་ལ་འཕྲལ་ཡུན་གྱི་ཕན་བདེ་འབྱུང་བ་ཡིན། དེ་ལས་འདས་ཚེ་རྒྱུ་འབྲས་བསླུ་མེད་བཀའ་ཆད་འབྱུང་ངེས་པས། དགེ་སྡིག་ལས་འབྲས་སོམས་ལ་རྡོ་རྗེ་འཛིན་པ་ངེད་ཀྱི་བཀོད་པ་བཞིན་གྱིས།། །།ཞེས་དཔལ་ས་སྐྱའི་བཞི་ཐོག་ཕོ་བྲང་གི་ཡང་སྟེང་ནས་འཁོན་རིགས་ལྷག་བསམ་ཅན་ངག་དབང་ཀུན་དགའ་བློ་གྲོས་ཀྱིས་བྲིས།། །།